Urmareste Modifică dimensiunea fontului: Play

Bucureşti, 18 sep /Agerpres/ - Comisarul european responsabil pentru Uniunea securităţii, Julian King, a declarat luni, după o întrevedere cu ministrul Justiţiei, Tudorel Toader, că toate ţările ar avea de câştigat dacă România ar fi parte din spaţiul Schengen.



"Aşa cum preşedintele Juncker a spus din nou în discursul despre starea Uniunii, săptămâna trecută, în ceea ce priveşte Comisia, considerăm că Schengen ar fi mai puternic şi toate ţările ar avea de câştigat dacă România ar fi parte din Schengen", a spus Julian King, întrebat dacă România este pregătită să adere la acest spaţiu de liberă circulaţie.



El a adăugat că nu a discutat cu Tudorel Toader despre aderarea României la Schengen, însă acest subiect va fi abordat în cadrul întrevederii cu ministrul de Interne, Carmen Dan.



Comisarul european a precizat că este foarte importantă o cooperare bine pusă la punct între statele membre ale UE în combaterea terorismului, amintind că România nu a suferit un atac terorist direct, însă cetăţeni români au fost prinşi în astfel de evenimente în alte ţări.



"Am discutat importanţa activităţii pe care o facem împreună în toată Europa pentru a combate terorismul, crima cibernetică, crimele grave şi crima organizată. În aceste chestiuni, statele membre, autorităţile statelor membre, au fost în prima linie, dar, la nivelul Uniunii Europene, putem şi trebuie să facem mai mult pentru a aduce o contribuţie şi a întări eforturile statelor membre şi ale autorităţilor naţionale de a contracara aceste provocări. România nu a suferit un atac terorist direct, dar cetăţenii români, desigur, au fost prinşi în atacuri în alte părţi. Aceste provocări ne afectează pe toţi. De aceea, este foarte important să avem o cooperare bine pusă la punct. Am discutat o serie de chestiuni practice care sunt pe agenda Consiliului de Afaceri Interne şi Justiţie pentru lunile în curs şi am subliniat cât de important considerăm că este ca toate statele membre să fie angajate în mod activ în aceste discuţii", a declarat King, după întâlnirea cu Toader.



Comisarul european responsabil pentru Uniunea securităţii, Julian King, efectuează, luni, o vizită oficială în România, unde are programate întâlniri cu premierul Mihai Tudose, miniştrii Justiţiei, Tudorel Toader, şi al Afacerilor Interne, Carmen Dan. De asemenea, el urmează să participe, împreună cu membrii comisiilor de specialitate ale Parlamentului, la o dezbatere pe tema Uniunii securităţii.



Potrivit unei informări transmise de Comisia Europeană, vizita comisarului Julian King mai include o vizită la Centrul Operaţional de Coordonare al Poliţiei de Frontieră.



Temele ce vor fi abordate de către demnitarul european cu oficialii români se referă la evaluarea exhaustivă a politicilor de securitate a UE, lupta împotriva terorismului şi implementarea legislaţiei adoptate recent în acest domeniu, lupta împotriva radicalizării şi protejarea spaţiilor publice, precum şi interoperabilitatea şi schimbul de informaţii, a precizat Comisia Europeană. AGERPRES/(A, AS - autor: Eusebi Manolache, editor: Claudia Stănescu)